Nos Johannes de Sinemuro, illustris principis Roberti ducis Burgundie, clericus, notum facimus universis, quod in nostra presentia propter hoc specialiter constitutus, die jovis post octabas beati Remigii, anno Domini Mº CCº nonagesimo primo dominus Girardus de Thoisey, miles, confessus est in jure coram nobis se, consideratis meritis et beneficiis sibi a reverendo in Christo patre Hugone Dei gratia episcopo Eduensi, multipliciter impensis, dedisse, concessisse et imperpetuum pro se et suis heredibus quittavisse dicto domino episcopo, nomine sedis episcopalis Eduensis feoda que ab ipso domino Girardo tenent et tenere debent Hugo Fuchoz et Benvenuta, relicta Seguini Morin, et hæredes predicti Seguini apud Macons et apud a la Mer et in toto parochiatu Sancti Martini de la Mer, [tam] in hominibus, terris, pratis, tailliis, costumis, decimis, corveiis, pascuis, pasturis quam in omnibus aliis et singulis commodis quibuscumque, cum omni jure quod ipse Girardus habet et habere potest in eisdem, que omnia dictus Girardus coram nobis asseruit esse et movere de retrofeodo sedis episcopalis Eduensis supradicti, promisitque coram nobis dictus Girardus se contra donationem, concessionem et quittationem predictas per se vel per alium de cetero non venire facto, verbo, etc. Datum et actum coram nobis, presentibus domino Milone de Sinemuro, canonico Lugdunensi, fratre meo, et Colardo dicto Chapelu, testibus ad hoc specialiter vocatis et rogatis.